KIRJALLINEN KYSYMYS E-2062/99 esittäjä(t): Laura González Álvarez (GUE/NGL) komissiolle. Muissa jäsenvaltioissa tutkinnon suorittaneiden pääsy julkisten kielikoulujen opettajiksi Espanjassa.



Virallinen lehti nro 203 E , 18/07/2000 s. 0127 - 0128



KIRJALLINEN KYSYMYS E-2062/99 esittäjä(t): Laura González Álvarez (GUE/NGL) komissiolle (12. marraskuuta 1999) Aihe: Muissa jäsenvaltioissa tutkinnon suorittaneiden pääsy julkisten kielikoulujen opettajiksi Espanjassa Espanjan viranomaiset eivät ole sisällyttäneet julkisten kielikoulujen opettajia direktiivin 89/48/ETY(1) soveltamisalaan. Tämä estää muissa jäsenvaltioissa tutkinnon suorittaneiden pääsyn kyseisten koulujen opettajiksi. Katsooko komissio, että Espanjan viranomaiset voivat direktiiviä 89/48/ETY soveltaessaan rajoittaa perusteettomasti niiden ammattien lukumäärää, joihin muissa yhteisömaissa tutkinnon suorittaneet voivat päästä, ja kuitenkin sallia Espanjassa tutkintonsa suorittaneille pääsyn samoihin ammatteihin? Katsooko komissio, kun otetaan huomioon Espanjassa voimassa olevat määräykset virkakilpailuista (laki 1/1990, viidestoista lisämääräys), komission kertomus KOM(96) 46 lopullinen ja Euroopan yhteisöjen tuomioistuimen oikeuskäytäntö, että julkisten kielikoulujen opettajan tehtävä on direktiivissä 89/48/ETY tarkoitettua säänneltyä ammatillista toimintaa? Katsooko komissio, että julkisten kielikoulujen opettajien jättäminen kuninkaallisten asetusten 1665/1991 ja 1754/1998 (joilla direktiivi 89/48/ETY siirretään osaksi Espanjan lainsäädäntöä) ulkopuolelle merkitsee muissa jäsenmaissa ylemmän korkeakoulututkinnon suorittaneiden syrjintää, koska nämä eivät pääse kyseisten koulujen opettajiksi virkakilpailun kautta? Katsooko komissio, että näin rikotaan EY:n perustamissopimuksen 48 ja 52 artiklaa (nykyiset 39 ja 43 artikla)? Mitä toimenpiteitä komissio aikoo toteuttaa estääkseen tällaisen syrjinnän Espanjassa ja sisällyttääkseen julkisten kielikoulujen opettajat ammatilliseen toimintaan, jota kuninkaallisilla asetuksilla 1665/1991 ja 1754/1998 säännellään? (1) EYVL L 19, 24.1.1989, s. 16. Frederik Bolkesteinin komission puolesta antama vastaus (20. joulukuuta 1999) Komissio on tietoinen arvoisan parlamentin jäsenen esittämästä kysymyksestä. Komissio on itse asiassa jo aiemmin aloittanut Espanjaa kohtaan rikkomista koskevan menettelyn, joka liittyy vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY(1) soveltamiseen tiettyihin sellaisiin julkisiin virkoihin pääsemiseksi, joihin järjestetään virkakilpailuja. Osana tätä rikkomista koskevaa menettelyä komissio on arvioinut, ovatko sellaiset ammatttitoimet, joihin pääsy edellyttää tietyn koulutustason osoittavaa akateemista oppiarvoa, direktiivin 89/48/ETY mukaisia säänneltyjä ammatteja. Tarkan arvioinnin jälkeen ja annettuaan EY:n perustamissopimuksen 226 artiklassa (entinen 169 artikla) määrätyn perustellun lausunnon (rikkomista koskevan menettelyn toinen vaihe) komissio on päättänyt lopettaa tämän menettelyn seuraavin perustein. Direktiivin 89/48/ETY mukaan säännellyllä ammatilla tarkoitetaan ammattia, johon pääsy edellyttää lain, asetuksen tai hallinnollisen määräyksen mukaista tutkintotodistusta. Tutkintotodistus on ymmärrettävä direktiivissä 89/48/ETY annetun määritelmän mukaisesti, toisin sanoen sen on osoitettava ammatillinen pätevyys. Direktiivissä tarkoitetaan itse asiassa korkeamman asteen vähintään kolmivuotisen ammatillisen koulutuksen osoittavien tutkintotodistusten tunnustamista. Silloin kun ammattitoiminnan harjoittaminen tai pääsy tiettyihin tehtäviin edellyttää tietyntasoista akateemista oppiarvoa alasta riippumatta (toisin sanoen akateemista koulutusta) mutta ei tietyn alan erityiskoulutusta osoittavaa tutkintotodistusta, asia ei kuulu direktiivin soveltamisalaan. Espanjan lain (Ley Orgànica 1/1990) mukaan julkisten kielikoulujen opettajien (Profesores de Escuelas Oficiales de Idiomas) virkoihin pääsemiseksi vaaditaan licenciado-tutkintotodistusta insinööritekniikan, arkkitehtuurin tai vastaavalta alalta mutta ei todistusta varsinaisesta opettajan tutkinnosta. On siis kyse ammatista, jota ei ole säännelty direktiivin tarkoittamalla tavalla. Näin ollen julkisten kielikoulujen opettajien jättäminen niiden asetusten ulkopuolelle, joilla direktiivi 89/48/ETY siirretään osaksi Espanjan lainsäädäntöä, ei ole direktiivin eikä EY:n perustamissopimuksen 43 artiklan (entinen 52 artikla) vastainen. Se, että direktiiviä ei sovelleta, ei kuitenkaan tarkoita, että toisissa jäsenvaltioissa korkeakoulututkinnon suorittaneilla yhteisön kansalaisilla ei ole mitään oikeutta päästä kyseiseen ammattiin. Tässä tapauksessa toisissa jäsenvaltioissa suoritettujen tutkintojen tunnustamista säädellään perustamissopimuksen 39 ja 43 artiklassa määrätyillä periaatteilla, sellaisena kuin yhteisöjen tuomioistuin on niitä tulkinnut asiaa koskevassa oikeuskäytännössään(2). Nämä määräykset eivät erityisesti koske oikeutta tutkintotodistuksen tunnustamiseen. Niillä määrätään ainoastaan, että vastaanottavan jäsenvaltion on otettava huomioon toisessa jäsenvaltiossa saatu tutkintotodistus ja verrattava sitä vaadittuun kansalliseen tutkintotodistukseen. Jos vertailun tulos on myönteinen, ulkomaisen tutkintotodistuksen haltija on luonnollisesti hyväksyttävä virkakilpailuun. (1) EYVL L 19, 24.1.1989. (2) Asiat C-222/86 Union nationales des Entraineurs et cadres techniques professionnels du Football (UNECTEF) v. Heylens, 1987, Kok. 4097; C-840/89 Vlassopoulou v. Ministerium fûr Justiz, Bundes-und Europaangelegenheiten Baden-Wûrttemberg, 1991, Kok. I-2357 ja C-104/91 Aguirre Borrell ja muut (Newman), 1992, Kok. I-3003.